<classify> SIRI ya radi kupiga Shule ya Msingi Emaco Vision English Medium mkoani Geita imetajwa kuwa ni majengo ya shule hiyo kutokuwa na vizuia radi, ilhali shule hiyo imejengwa mlimani.Akizungmza na gazeti hili jana, Kaimu Mkuu wa Mkoa wa Geita ambaye pia ni Mkuu wa Wilaya ya Geita, Josephat Maganga alisema walibaini juzi kuwa shule hiyo majengo yake licha ya kujengwa eneo la mlimani, hayana vizuia radi.Na sisi tumegundua kutokuwa na vizuia radi katika majengo ya shule ile ni chanzo cha radi kuua wanafunzi sita na kujeruhi wengine 21 na walimu wawili, na tumeshawaambia waweke hivyo vifaa vya kuzuia radi na sisi tumechukua hili kama changamoto na tutakagua majengo yetu pia mengine kuona kama yana vifaa hivyo, amesema Maganga.Alisema mazingira ya shule hiyo ni kwamba imejengwa eneo la mlimani, ambalo tabia za radi ni kupiga pia maeneo hayo na kwa vile majengo yake hayakuwa na vifaa hivyo vya kuzuia radi, ilikuwa rahisi kukumbwa na tukio hilo.Akizungumzia hali za majeruhi, alisema hadi juzi jioni watoto majeruhi 14 kati ya 21 walitibiwa na kuruhusiwa kutoka hospitalini, na jana watoto wengine watano waliruhusiwa hivyo waliobaki ni wanafunzi wawili na walimu wawili.Hadi jana jumla ya watoto 19 walikuwa wamesharuhusiwa kuondoka hospitalini watoto wawili na walimu wawili bado wamelazwa na hali zao zinaendelea vizuri, alisema Maganga.Akizungumzia miili ya watoto sita waliokufa kutokana na ajali hiyo ya kupigwa na radi wakiwa darasani, mkuu wa wilaya alisema hadi juzi jioni miili miwili ya watoto ilichukuliwa na familia zao kwa ajili ya maziko.Aliongeza kuwa miili mingine ilitarajiwa kuchukuliwa jana kwa ajili ya maziko ambayo yanashirikisha pia Ofisi ya Mkoa na Halmashauri ya Wilaya ya Geita.Taratibu zinaendelea na juzi hiyo hiyo jioni miili miwili ilichukuliwa na familia zao kwa ajili ya maziko kutokana na imani yao na leo kuna mazishi yanafanyika na Ofisi ya Mkoa na halmashauri tumeshiriki, alieleza.Jana gazeti hili liliripoti tukio hilo huku likimnukuu mmoja wa wataalamu wa Jiolojia kutoka Wakala wa Jiolojia Tanzania GST, akisema majengo yenye vizuia radi hayawezi kukumbwa na matukio hayo na kushauri majengo yote hata kama hayana umeme kuwekwa vifaa hivyo.Fundi Sanifu Jiolojia wa GST, Christina Andrea aliliambia gazeti hili kwamba Tanzania imepakana na Jamhuri ya Kidemokrasia ya Congo DRC, ambayo ni kitovu cha radi kwa nchi za Afrika Mashariki na Kati.Aliitaja mikoa ya Magharibi mwa nchi ya Kigoma, Geita, Rukwa na Kagera kuwa imepakana na nchi hiyo, hivyo athari za radi zimekuwa zikikumba mara kwa mara na kinachopaswa ni kuweka vizua radi kama tahadhari.Tunasisitiza majengo yote lazima yawekwe vikinga radi earth wire ili kuzuia madhara na hata kama jengo halina umeme ni lazima liwekwe, na hususan majengo marefu, alifafanua Andrea.Akizungumzia majengo ya jumuiya mfano shule, makanisa, misikiti, hospitali na ya mikutano, alisema ni lazima wakaguzi waangalie kama yana vikinga radi kwani yanatumiwa na watu wengi na kama hayana madhara yake yanaweza kuwa makubwa pindi radi ikipiga.Madhara ya radi ni pamoja na kifo, ulemavu kwa wale wanaonusurika.Wataalamu wa radi kutoka taasisi za kimataifa wanasema zipo aina tatu za radi, ambazo moja ni kupigwa na radi moja kwa moja hadi ardhini.Pili ni kitu kilicho karibu na wewe kupigwa na radi na nguvu zake kuruka na kukufikia, mfano kuwa karibu na mti, tatu ni radi kupiga ardhini na kisha kukufikia.  <topic>: kitaifa 